Id-Deċiżjoni tal-Kummissjoni
ta’ l-erbatax ta’ Ottubru 2003
Dwar il-listi ta’ programmi għall-eradikazzjoni u l-monitoraġġ tal-mard ta’ l-annimali u dwar kontrolli mmirati għall-prevenzjoni taż-żoonożi li jikkwalifikaw għall-kontribuzzjoni finanzjarja mill-Komunità fl-2004
(notifikata taħt dokument numru C (2003) 3708)
(2003/743/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar l-ispiża fil-qasam veterinarju [1], kif l-aħħar emendata bir-Regolament (KE) Nru 806/2003 [2], u b’mod partikolari l-Artikoli 24(5) u 32 tiegħu,
Billi:
(1) Ċerti Stati Membri u Stati Membri aderenti ssottomettew programmi lill-Kummissjoni għall-eradikazzjoni u l-monitoraġġ tal-mard ta’ l-annimali li għalhom jixtiequ li jirċievu kontribuzzjoni finanzjarja mingħand il-Komunità.
(2) Taħt ir-Regolament tal-Kunsill (KE) Nru 1258/1999 ta’ 17 ta’ Mejju 1999 dwar il-finanzjament tal-politika agrikola komuni [3], il-programmi għall-eradikazzjoni u l-monitoraġġ tal-mard ta’ l-annimali għandhom ikunu finanzjati taħt it-Taqsima tal-Garanziji ta’ l-Fond Ewropew għall-Gwida u Garanzija Agrikola. Għall-iskop ta’ kontroll finanzjarju, l-Artikoli 8 u 9 ta dak ir-Regolament għandhom japplikaw.
(3) Fit-tħejjija tal-lista ta’ programmi għall-eradikazzjoni u l-monitoraġġ tal-mard ta’ l-annimali li jikkwalifikaw għall-kontribuzzjoni finanzjarja mill-Komunità fil-2004, u r-rata u l-ammont proposti għall-kontribuzzjoni fil-każ ta’ kull programm, kemm jinteressa kull programm lill-Komunità kif ukoll kemm ikun il-volum ta’ approprijazzjonijiet disponibbli għandhom jittieħdu in konsiderazzjoni.
(4) Fit-tħejjija tal-lista ta’ programmi ta’ kontrolli mmirati għall-prevenzjoni taż-żoonożi li jikkwalifikaw għall-kontribuzzjoni mill-Komunità fl-2004, u r-rata u l-ammont proposti għall-kontribuzzjoni fil-każ ta’ kull programm kemm jinteressa kull programm lill-Komunità, kemm jikkonforma mad-dispożizzjonijiet tekniċi tal-leġiżlazzjoni veterinarja rilevanti tal-Komunità u l-volum ta’ approprjazzjonijiet disponibbli għandhom jittieħdu in konsiderazzjoni.
(5) L-Artikolu 32 ta’ l-Att ta’ l-Adeżjoni ta’ l-2003 jippreskrivi illi l-Istati Membri ġodda għandhom ikunu ttrattati bħall-Istati Membri preżenti fir-rigward ta’ l-ispiża taħt fondi veterinarji.
(6) Madankollu, l-ebda impenn finanzjarju taħt il-budget 2004 ma jista jsir għall-ebda programm konċernat qabel ma l-adeżjoni ta’ Stat Membru konċernat tkun saret. Barra minn hekk, l-eradikazzjoni ta’ ċertu mard fl-Istati aderenti tista’ tiġi ko-finanzjata taħt strumenti Komunitarji oħra.
(7) Il-Kummissjoni kkunsidrat kull wieħed mill-programmi sottomessi kemm minn naħa veterinarja kif ukoll minn dik finanzjarja u hi sodisfatta li dawn il-programmi għandhom ikunu inklużi fil-listi ta’ programmi li jikkwalifikaw għall-kontribuzzjoni finanzjarja mill-Komunità fl-2004.
(8) Il-miżuri previsti f’din id-Deċiżjoni jaqblu ma l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
1. Il-programmi għall-eradikazzjoni u l-monitoraġġ tal-mard ta’ l-annimali elenkati fl-Anness I jikkwalifikaw għall-kontribuzzjoni finanzjarja mill-Komunità fl-2004.
2. Għal kull programm imsemmi fil-paragrafu 1, ir-rata u l-ammont proposti għall-kontribuzzjoni finanzjarja mill-Komunità ikunu dawk indikati fl-Anness I.
Artikolu 2
1. Il-programmi ta’ kontrolli mmirati għall-prevenzjoni taż-żoonożi elenkati fl-Anness II jikkwalifikaw għall-kontribuzzjoni finanzjarja mill-Komunità fl-2004.
2. Għal kull programm imsemmi fil-paragrafu 1, ir-rata u l-ammont proposti għall-kontribuzzjoni finanzjarja mill-Komunità ikunu dawk indikati fl-Anness II
Artikolu 3
L-Istati Membri huma d-destinatarji ta’ din id-Deċiżjoni.
Magħmul fi Brussel, fl-14 ta’ Ottubru 2003.